32 medarbejdere og 14 beboere har samtidigt været smittet med coronavirus på ældrecentret Vendelbocentret i Sindal. Derudover døde en beboer natten til lørdag d. 20. juni smittet med coronavirus. Onsdag er 26 medarbejdere fortsat hjemsendt, fordi de er testet positive. Det er tre færre end tirsdag. Det oplyser Leif Serup, direktør for Sundheds-, Ældre- og Handicapforvaltningen i Hjørring Kommune til TV2 Nord. De tre medarbejdere er raske og udviser ikke længere symptomer. 14 beboere er fortsat testet positive og er isoleret. En beboer er kommet ud af isolation siden i går, hvilket betyder, at vedkommende praktisk talt er rask igen. - Det går heldigvis den rigtige vej, og det glæder vi os over, siger Leif Serup. I Frederikshavn går det også den rigtige vej. Mandag oplyste kommunen, at ingen af eleverne i de 14 folkeskoleklasser i Frederikshavn, der i sidste uge blev hjemsendt af frygt for coronavirus, er testet positive. Det betyder, at samtlige 14 klasser fra onsdag er tilbage på i klasselokalerne. - Først og fremmest er vi lettede over, at ingen af vores elever er smittet med coronavirus. Vi handlede prompte og hurtigt, da vi valgte at hjemsende eleverne. Det gjorde vi for at undgå smittespredning, og nu kan eleverne trygt vende tilbage til skolen, siger Anette Nedermark, skolechef i Frederikshavn Kommune. Ældre bliver testet hjemme fra i dag Hjørring Kommune sender fra i dag 20 biler ud til 3000 hjemmeboende ældre for at teste dem for coronavirus. Det oplyser Leif Serup, direktør for ældreforvaltningen i Hjørring Kommune. – Vi er af Styrelsen for Patientsikkerhed blevet rådgivet til det for at få et indblik i, om der skulle være nogle, som går rundt med smitte andre steder, end der hvor vi har konstateret, at smitten er, siger Leif Serup.

Referat:
Vendelbocebtret i Sindal har siden d. 12. juni haft et udbrud af coronavirus. Nu ser det ud til, at smitten er på retur.